Su tempus mi ch'est passadu

Su tempus mi ch'est passadu,
e senza minde sapire,
currend'in fatt'a su mundu;
hoe mi so incontradu
chi sa vida est pro finire,
non so primu ne segundu
ch'in su mundu mai fundu
b'hapo potidu incontrare.

Sos annos de sa vida mia
hoe cherfesi contare,
ch'arrivan a sos sessanta.
In bentu sa pizzinnia
hapo cherfidu ispazzare
cun isfrenadesa tanta,
e i sa vida tota canta
pro nudd'hapo barattadu.

De sessant'annos passados
nde so zertu e so seguru
chi los tenzo veramente,
s'ateros mi nd'enzant dados
dai como in su futuru
l'ignoro pro su presente,
no isco cando e comente
det benner s'ultimu die.

Sos annos che i su entu
mi nde sunt totu passados
cando a su mundu servesi,
su gustu chi nd'hapo tentu
de tantos gustos leados
su computu nde fattesi,
ateru non m'incontresi
che amaresa e dolores.

Sos annos mal'impleados,
sas dies male servidas
e horas hapo perdidu
in vissios e peccados,
sos meses e i sas chidas
a su mundu hap'esibidu
chi hoe m'hat traighidu
paghende cun disisperu.

Non cherzo pius fissare
in sas promissas mundanas
pro chi tot'est vanidade,
pro ch'usat sempre pagare
cun monedas totu vanas
e senza valididade,
anzis cun crudelidade,
cun penas e cun turmentu.

Dai cand'hapo lassadu
s’istadu de s’innozzenzia
sempre fattesi male,
in ogni puntu mancadu,
imbruttada sa cussienzia
vivende che animale,
e dadu a su sensuale
perdid'hapo sa rejone.

Gustos mi nd'hapo leadu
cantos a sa ment'enzesint,
senza bi ponner riparu,
ma it'est chi m'hat restadu
de pustis chi si cumplesint?
Rimursu su pius amaru,
disgustu su pius raru
e amaresa in su coro.

Su coro jutto nieddu,
sa mente tenzo turbada,
sa cossienzia fritta,
su coro sempr'a toccheddu,
sa mente sempr'agitada,
sa cossienzia afflitta,
su dimoniu in cabitta
mi narat chi so su sou.

Pro chi su mundu hap'amadu,
su dimoniu servidu
e sa carre cuntentesi,
vivende de ostinadu
a su mundu sempr'unidu
s'inferru mi meritesi,
pro ch'a Deus offendesi
non merito pius perdonu.

De perdonu non so dignu
ca tropp'ostinadu istesi
in su vissiu e peccadu,
ma ca Deus est benignu
e su samben li costesi'
cun su cale riscattadu,
redemidu e liberadu
istesi dai Satanassu.

E pro chi Deus non cheret
sa morte 'e su peccadore,
ma si cunvertat e vivat,
ognunu in Deus isperet
ch'est babbu totu 'e amore,
si de peccare si privat,
su pentimentu cultivat,
si pentit e giambat vida.

Proite chi Deus non cazzat
un'anima ch'est pentida
e a pês suos recurret,
pro cussu mai discazzat
un'anima cunvertida
e ch'a sos pes suos curret,
bastet però chi nd'isburret
su vissiu dai su coro.

Pro cussu non disispero
de mi dare unu perdonu
pro chi de coro mi pento,
ca so pentidu est ch'ispero
e confido in Deus bonu,
de l'haer offesu sento,
m'addoloro e m'arrepento
cun summu dispiaghere.

A Pedru lu perdonesit
e a su bonu ladrone,
a mie m'hat a perdonare?
Ca subitu pianghesit
Santu Pedru cun rejone
s'errore de lu negare,
non solu, e de lu jurare
de chi non lu connoschiat.

E a su bonu ladrone
lu cherfezis perdonare
pro chi s'est arrepentidu.
Perdonu e cumpassione
dignadebos de mi usare
ca ancor'eo so pentidu
e de coro cunvertidu
a morrer pro non peccare.

Sì, chi de coro mi pento
de totu, e cantos peccados
hapo fattu e committidu;
isfagher su coro sento
e i sos ojos bagnados
de lagrimas, che riu essidu,
non pro su Chelu perdidu
ma pro ch'hap'offesu a Bois.